ગુડ્ઝ એન્ડ સર્વિસ ટેક્સના અમલને એક વર્ષ થઇ રહ્યું છે ત્યારે સરકારે અલગ-અલગ કરપ્રક્રિયામાં જીએસટીના સંદર્ભના ઉપયોગની શરૂઆત કરી છે. ગયા નાણાંકીય વર્ષ (૨૦૧૭-૧૮)ના આવકવેરા રિટર્નમાં પ્રિઝમ્પ્ટિવ ટેક્સ ભરતા વેપારીઓએ આઇટી રિટર્નમાં જીએસટીની વિગતો આપવાની રહેશે. Rs બે કરોડથી ઓછું ટર્નઓવર ધરાવતા વેપારીઓને ૮ ટકા પ્રિઝમ્પ્ટિવ ટેક્સનો વિકલ્પ ઉપલબ્ધ છે અને હવે સરકાર જીએસટી દ્વારા આ વેપારીઓની આવકની ખરાઇ કરી શકશે. જોકે, કેટલાક નિષ્ણાતો માને છે કે ગયા નાણાકીય વર્ષના અંતે જીએસટીના અમલને માત્ર નવ મહિનાનો સમય થયો હતો તેથી વેપારીઓના આવકવેરા રિટર્નમાં જીએસટી ટર્નઓવર મેચ નહીં થાય અને તેથી અનેક વેપારીઓને આવકવેરાની નોટિસો મળે તેવી શક્યતા સર્જાશે. પ્રિઝમ્પ્ટિવ ટેક્સ હેઠળ આવતા કરદાતાઓએ આઇટીઆર-૪ ભરવાનું હોય છે.